LIETUVOS RESPUBLIKOS

SOCIALINĖS APSAUGOS IR DARBO MINISTRAS

ĮSAKYMAS

dėl Lietuvos Respublikos socialinės apsaugos ir darbo ministro 2006 m. liepos 13 d. įsakymo Nr. A1-193 „DĖL SPECIALIŲ TIKSLINIŲ DOTACIJŲ SAVIVALDYBIŲ BIUDŽETAMS LĖŠŲ APSKAIČIAVIMO METODIKOS PATVIRTINIMO“ PAKEITIMO

2024 m. birželio 20 d. Nr.	A1-413

Vilnius

1. P a k e i č i u Specialių tikslinių dotacijų savivaldybių biudžetams lėšų apskaičiavimo metodiką, patvirtintą Lietuvos Respublikos socialinės apsaugos ir darbo ministro 2006 m. liepos 13 d. įsakymu Nr. A1-193 „Dėl Specialių tikslinių dotacijų savivaldybių biudžetams lėšų apskaičiavimo metodikos patvirtinimo“:

1.1. Pakeičiu 21 punktą ir jį išdėstau taip:

„21. Lėšų poreikis socialinės globos teikimui asmenims su sunkia negalia užtikrinti (L) apskaičiuojamas pagal formulę:

L = Lg + La,

čia:

Lg = I x G x 12;

Lg – lėšų poreikis asmenų su sunkia negalia socialinei globai teikti (eurais);

I – prognozuojamų valstybės biudžeto dotacijų socialinei globai vienam asmeniui su sunkia negalia teikti vidutinis dydis per mėnesį (eurais). Šis dydis negali viršyti Socialinių paslaugų finansavimo ir lėšų apskaičiavimo metodikoje, tvirtinamoje socialinės apsaugos ir darbo ministro, nustatyto galimo maksimalaus dydžio;

G – prognozuojamas vaikų, senyvo amžiaus ir suaugusių asmenų su sunkia negalia (toliau – asmenys su sunkia negalia), savivaldybės sprendimu gausiančių socialinę globą, skaičius;

La = Lg x 0,03 – administravimo išlaidos (eurais), kurios, esant finansinėms galimybėms patenkinti per metus atsiradusį ir savivaldybių administracijų pateiktą papildomą lėšų poreikį asmenų su sunkia negalia socialinei globai teikti, neperskaičiuojamos ir papildomai neskiriamos.

Prognozuojamas asmenų su sunkia negalia, savivaldybės sprendimu gausiančių socialinę globą, skaičius apskaičiuojamas pagal formulę:

G = D + A + S,

čia:

D – prognozuojamas asmenų su sunkia negalia, gausiančių dienos socialinę globą asmens namuose ir dienos socialinės globos įstaigose, skaičius;

A – prognozuojamas asmenų su sunkia negalia, gausiančių trumpalaikę ir ilgalaikę socialinę globą valstybės socialinės globos įstaigose, skaičius;

S – prognozuojamas asmenų su sunkia negalia, gausiančių trumpalaikę ir ilgalaikę socialinę globą socialinės globos įstaigose (išskyrus valstybės socialinės globos įstaigas), skaičius.

Nustatant šiuos skaičius, atsižvelgiama į socialinę globą gaunančių asmenų su sunkia negalia skaičiaus kitimo tendencijas per praėjusius 3 metus, atliekama suteiktų socialinės globos paslaugų (teisės aktų nustatyta tvarka įvertintas socialinės globos poreikis ir suteiktos socialinės globos paslaugos), planuojamų suteikti socialinės globos paslaugų (teisės aktų nustatyta tvarka įvertintas socialinės globos poreikis, tačiau socialinės globos paslaugos nesuteiktos) ar nesuteiktų, bet būtinų suteikti socialinės globos paslaugų (teisės aktų nustatyta tvarka gali būti įvertintas socialinės globos poreikis ir suteiktos socialinės globos paslaugos) asmenims su sunkia negalia skaičiaus lyginamoji analizė, įvertinamas gautų lėšų, skirtų socialinei globai asmenims su sunkia negalia teikti, panaudojimo efektyvumas, vidutinio išlaidų socialinei globai vienam asmeniui su sunkia negalia teikti dydžio per mėnesį kitimo tendencijos praėjusiais metais.

Asmenų su sunkia negalia socialinės globos, finansuojamos iš valstybės biudžeto dotacijų savivaldybių biudžetams, poreikis nustatomas vadovaujantis Asmens (šeimos) socialinių paslaugų poreikio nustatymo, skyrimo ir organizavimo tvarkos aprašu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 „Dėl Asmens (šeimos) socialinių paslaugų poreikio nustatymo ir skyrimo tvarkos aprašo, Senyvo amžiaus asmens bei suaugusio asmens su negalia socialinės globos poreikio nustatymo metodikos ir Socialinės globos poreikio vaikui su negalia nustatymo metodikos patvirtinimo“.“

1.2. Pakeičiu 21 punkto aštuntąją pastraipą ir ją išdėstau taip:

„La = Lg x 0,02 – administravimo išlaidos (eurais), kurios, esant finansinėms galimybėms patenkinti per metus atsiradusį ir savivaldybių administracijų pateiktą papildomą lėšų poreikį asmenų su negalia socialinei globai teikti, neperskaičiuojamos ir papildomai neskiriamos.“

1.3. Pakeičiu 21 punkto aštuntąją pastraipą ir ją išdėstau taip:

„La = Lg x 0,015 – administravimo išlaidos (eurais), kurios, esant finansinėms galimybėms patenkinti per metus atsiradusį ir savivaldybių administracijų pateiktą papildomą lėšų poreikį asmenų su negalia socialinei globai teikti, neperskaičiuojamos ir papildomai neskiriamos.“

1.4. Pakeičiu 3 priedą ir jį išdėstau nauja redakcija (pridedama).

1.5. Pakeičiu 6 priedą ir jį išdėstau nauja redakcija (pridedama).

2. Nustatau, kad:

2.1. šis įsakymas, išskyrus šio įsakymo 1.2 ir 1.3 papunkčius, įsigalioja 2024 m. liepos 1 d.;

2.2. šio įsakymo 1.2 papunktis įsigalioja 2025 m. sausio 1 d.;

2.3. šio įsakymo 1.3 papunktis įsigalioja 2026 m. sausio 1 d.

Finansų ministrė, einanti socialinės

apsaugos ir darbo ministro pareigas	Gintarė Skaistė